(vovworld)- ວັນທີ 1/12/2016 ທີ່ກອງປະຊຸມຄະນະກຳມະການລະຫວ່າງລັດຖະບານກ່ຽວກັບການອະນຸລັກຮັກສາມໍລະດົກວັດທະນະທຳບໍ່ມີຮູບຮ່າງຂອງມວນມະນຸດຄັ້ງທີ 11 ຂອງອົງການສຶກສາ, ວິທະຍາສາດ ແລະ ວັດທະນະທຳ ຂອງ ສປຊ ( UNESCO ) ຊື່ງດຳເນີນຢູ່ນະຄອນ Addis Ababa ແຫ່ງ ສາທາລະນະລັດ Ethiopia, ອົງການ UNESCO ໄດ້ຮັບຮອງ ການເຫລື້ອມໃສບູຊາພະແມ່ 3 ພະນາງ ຂອງຫວຽດນາມ ແມ່ນມໍລະດົກວັດທະນະທຳບໍ່ມີຮູບຮ່າງຂອງມວນມະນຸດ, ຢັ້ງຢືນພະລັງຊີວິດ ແລະ ບັນດາຄຸນຄ່າຂອງການເຫລື້ອມໃສທີ່ມີຄວາມເປັນເອກະລັກສະເພາະ. ເຫດການນີ້ແມ່ນຂີດໝາຍແຫ່ງບາດລ້ຽວຊື່ງສະແດງໃຫ້ເຫັນ ການເຫລື້ອມໃສບູຊາພະແມ່ 3 ພະນາງ ຈະສືບຕໍ່ຄົງຕົວ ແລະ ໄດ້ຮັບການເສີມຂະຫຍາຍຢ່າງຕືນຕົວຈາກການຄົງຕົວໃນພື້ນເມືອງຕະຫລອດຮອດການຄັດເລືອກແມ່ນມໍລະດົກໂລກ. ບົດຂຽນຂອງນັກຂ່າວ ລານແອງ.
ພະລັງຊີວິດຂອງ ການເຫລື້ອມໃສບູຊາພະແມ່ 3 ພະນາງ ໄດ້ຮັບການຢັ້ງຢືນ, ເພາະ ການເຫລື້ອມໃສບູຊາພະແມ່ ໄດ້ຄົງຕົວໃນພື້ນເມືອງເກືອບ 1000 ປີຜ່ານມາ. ການເຫລື້ອມໃສບູຊາພະແມ່ 3 ພະນາງ ຕອບສະຫນອງໄດ້ຄວາມຕ້ອງການຕົ້ນຕໍໃນຊີວິດປະຈຳວັນຂອງປະຊາຊົນ. ຜູ້ໃດກໍຢາກມີຄວາມເບີກບານມ່ວນຊື່ນ ແລະ ມີຄວາມຜາສຸກ, ມີໂຊກມີໄຊ. ສາດສະດາຈານ ໂງດືກທິ້ງ, ອະດີດຫົວຫນ້າສະຖາບັນຄົ້ນຄ້ວາວັດທະນະທຳ ຫວຽດນາມ ຖືວ່າ: ຈຸດພົ້ນເດັ່ນຂອງມໍລະດົກວັດທະນະທຳແມ່ນການຄັດເລືອກ, ມີຈຸດທີ່ເປັນສີສັນທີ່ສຸດຂອງຊາວຫວຽດນາມ. ສິ່ງນັ້ນແມ່ນການດຶງດູດ ມະນຸດຢູ່ໃນທຸກສະໄຫມ.
“ພຽງແຕ່ຊາວຫວຽດນາມ ຈຶ່ງມີພິທີເຂົ້າຊົງຄືແນວນັ້ນ ແລະ ມັນຮັກສາໄດ້ມູນເຊື້ອດ້ານວັດທະນະທຳຂອງຊາດ. ໃນພິທີເຂົ້າຊົງ ຄືດັ່ງຫໍພິພິຕະພັນຮັກສາວັດທະນະທຳທີ່ເປັນມູນເຊື້ອຂອງຊາດ. ນັ້ນແມ່ນວັດຖຸພັນມີຊີວິດຊີວາດຶງດູດມະນຸດຕອບສະຫນອງຄວາມຕ້ອງການຂອງມະນຸດກ່ຽວກັບຄວາມຈິງໃຈ, ສຸດຈະລິດ ແລະ ຄວາມງາມ. ນີ້ີ້ ການເຫລື້ອມໃສບູຊາພະແມ່ເຊີດຊູແມ່ຍິງຄົນຫນຶ່ງ ຊື່ງເມື່ອເວົ້າເຖິງແມ່ຍິງແມ່ນເວົ້າເຖິງຄວາມງາມ. ທຸກສິ່ງທຸກຢ່າງໃນ ການເຫລື້ອມໃສບູຊາພະແມ່ ລ້ວນແຕ່ສະແດງໃຫ້ເຫັນຄວາມງາມແບບເອກະລັກສະເພາະ, ສະແດງອອກຜ່ານຊຸດອາພອນ, ວາດຟ້ອນ, ດົນຕີ. ນີ້ແມ່ນສິ່ງທີ່ຍອດຍິ່ງຂອງ ການເຫລື້ອມໃສດ້ານວັດທະນະທຳ ສິລະປະຂອງຫວຽດນາມ.”
ນັບແຕ່ເມື່ອປະກົດອອກມາຮອດປະຈຸບັນ, ການເຫລື້ອມໃສບູຊາພະແມ່ ມີພະລັງຊີວິດ ແລະ ຮັບເອົາຫລາຍປັດໄຈວັດທະນະທຳອື່ນ. ຕາມວິວັດການນັ້ນ, ພິທີເຂົ້າຊົງໃນການບູຊາພະແມ່ ແລະ ບູຊາພະອໍລະຫັນຜ່ານຫລາຍໄລຍະ, ບາງໄລຍະ ພິທີເຂົ້າຊົງບໍ່ໄດ້ຮັບຖືຄືດັ່ງຮູບການສາດສະຫນາພື້ນເມືອງ. ແຕ່ປີ 1986 ມາຮອດປະຈຸບັນ, ການເຫລື້ອມໃສໄດ້ຮັບການຮັບຮອງຄືດັ່ງສີສັນຂອງວັດທະນະທຳຂອງຊາດ. ປອ ຫງວຽນທິງອກມາຍ, ຫົວຫນ້າຫ້ອງຄົ້ນຄ້ວາ ການເຫລື້ອມໃສ ແລະ ສາສະຫນາທີ່ເປັນມູນເຊື້ອຂອງສະຖາບັນຄົ້ນຄ້ວາສາສະຫນາໃຫ້ຮູ້ວ່າ:
“ນັບແຕ່ປີ 1986, ເມື່ອມີດຳລັດ, ຈີນຕະນາການປ່ຽນໃຫມ່, ພິເສດ ແມ່ນກົດໝາຍວ່າດ້ວຍວັດທະນະທຳ, ມໍລະດົກການເຫລື້ອມໃສບູຊາພະແມ່ໄດ້ຮັບການຟື້ນຟູຄືນ ແລະ ພັດທະນາ. ພິເສດ ການເຫລື້ອມໃສບູຊາພະແມ່ຕອບສະຫນອງໄດ້ຄວາມມຸ້ງມາດປາດຖະຫນາຂອງມະນຸດ ແມ່ນພາວະນາໃຫ້ມີ ຄວາມຢູ່ເຢັນເປັນສຸກ, ມີໂຊກມີໄຊ, ມີຖານະຕຳແຫນ່ງ. ນີ້ແມ່ນສິ່ງທີ່ທຸກຄົນລ້ວນແຕ່ມີຄວາມເອົາໃຈໃສ່ໃນໄລຍະເສດຖະກິດການຕະຫລາດ ສະນັ້ນ ແມ່ນສິ່ງທີ່ດຶງດູດປະຊາຊົນທຸກຊັ້ນວັນນະຫລາຍທີ່ສຸດໃນປະຈຸບັນ.”
ເພື່ອໃຫ້ ການເຫລື້ອມໃສບູຊາພະແມ່ໄດ້ຮັບການຮັບຮອງຈາກ UNESCO ແມ່ນມໍລະດົກວັດທະນະທຳບໍ່ມີຮູບຮ່າງຂອງມວນມະນຸດ, ນອກຈາກປັດໄຈສ້າງດ້ວຍຕົນເອງແລ້ວ, ການຄົ້ນຄ້ວາຊອກຮູ້, ປະກາດຢ່າງກວ້າງຂວາງບັນດາຄຸນຄ່າຂອງມັນ ນັ້ນແມ່ນກຳລັງເຫື່ອແຮງຂອງບັນດານັກວິທະຍາສາດ, ບັນດານັກຄົ້ນຄ້ວາດ້ານວັດທະນະທຳ. ເຂົາເຈົ້າໄດ້ຄົ້ນພົບ, ຊອກຮູ້ ແລະ ປະກາດບັນດາຄຸນຄ່າບູຊາພະແມ່ນັ້ນ, ປະກອບສ່ວນປ່ຽນແປງຄວາມຮັບຮູ້ຂອງບັນດານັກຄຸ້ມຄອງ, ຄວາມຮັບຮູ້ຂອງປະຊາຊົນໃນວົງຄະນາຍາດກ່ຽວກັບບັນດາຮູບການເຄື່ອນໄຫວດ້ານຈິດວິນຍານ. ຍິ່ງກວ່ານັ້ນ, ບັນດາຜູ້ຄົນທຳອິດເຂົ້າຮ່ວມພິທີເຂົ້າຊົງນີ້ ແມ່ນບັນດາທ້າວທຽມນາງທຽມ. ຍ້ອນຄວາມຕ້ອງການຂອງຕົນເອງຈຶ່ງເຮັດໃຫ້ເຂົາເຈົ້າເຂົ້າຮ່ວມການເຫລື້ອມໃສນີ້, ແຕ່ເຂົາເຈົ້າເອງແມ່ນຜູ້ປະກອບສ່ວນໃຫ້ແກ່ການອະນຸລັກຮັກສາ ແລະ ການຄົງຕົວຂອງການເຫລື້ອມໃສນີ້.
“ພວກເຮົາຕີລາຄາຢ່າງພາວະວິໄສກວ່າ ຫາກບໍ່ຖືວ່ານີ້ແມ່ນການເຊື່ອຖືແບບງົມງວາຍ ແລະ ຖືກເກືອດຫ້າມ. ໃນສີບໆປີຜ່ານມາຊາວຫວຽດນາມໄດ້ປະຕິບັດການເຫລື້ອມໃສບູຊາພະແມ່ແລ້ວ. ບັນດານັກວິທະຍາສາດ, ອຳນາດການປົກຄອງ ແລະ ປະຊາຊົນໄດ້ມີຄວາມຮັບຮູ້ໃຫມ່. ເລື່ອງເຊີດຊູການເຫລື້ອມໃສບູຊາພະແມ່ແມ່ນຫນຶ່ງໃນບັນດາຄວາມຮັບຮູ້ໃຫຍ່ຂອງສັງຄົມ.”
ເຖິງວ່າໃນປະຈຸບັນ, ການເຫລື້ອມໃສບູຊາພະແມ່ ຍັງຸຈັດຂຶ້ນແບບກະແຈກກະຈາຍ, ບໍ່ທັນມີຮູບການຈັດຕັ້ງເປັນລະບົບກໍຕາມ, ແຕ່ດ້ວຍປະຫວັດສາດແຫ່ງການຄົງຕົວທີ່ຍາວນານ ພ້ອມກັບບັນດາຄຸນຄ່າພົ້ນເດັ່ນມີຄວາມເປັນເອກະລັກສະເພາະ, ແນ່ນອນວ່າ ການເຫລື້ອມໃສບູຊາພະແມ່ ຈະເສີມຂະຫຍາຍຈົນສຸດບັນດາຄຸນຄ່າ, ຍົກລະດັບທີ່ຕັ້ງຂອງມໍລະດົກວັດທະນະທຳບໍ່ມີຮູບຮ່າງຂອງມວນມະນຸດ. ປອ ຫງວຽນງອກມາຍ ໃຫ້ຮູ້ວ່າ: ຫວຽດນາມ ຕ້ອງມີນະໂຍບາຍເໝາະສົມກັບກົດເກນແຫ່ງການພັດທະນາຂອງການເຫລື້ອມໃສ, ເພື່ອໃຫ້ການເຫລື້ອມໃສພັດທະນາບັນດາຄຸນຄ່າຂອງພິທີເຂົ້າຊົງເອງ.
“ເພື່ອໃຫ້ການເຫລື້ອມໃສນີ້ພັດທະນາກວ່າອີກ, ຂ້າພະເຈົ້າຖືວ່າ ຕ້ອງປະກາດບັນດາໝາກຜົນການຄົ້ນຄ້ວາຢ່າງກວ້າງຂວາງ ເພື່ອໃຫ້ປະຊາຊົນມີຄວາມເຂົ້າໃຈເລິກກ່ຽວກັບພິທີເຂົ້າຊົງນີ້. ເມື່ອປະຊາຊົນມີຄວາມເຂົ້າໃຈແລ້ວ ເຂົາເຈົ້າຈະເຂົ້າໃຈໄດ້ຄຸນຄ່າຂອງການເຫລື້ອມໃສ. ເລື່ອງໄດ້ຮັບການຮັບຮອງແມ່ນມໍລະດົກວັດທະນະທຳບໍ່ມີຮູບຮ່າງຂອງໂລກ ກໍເຮັດໃຫ້ບັນດາທ້າວທຽມນາງທຽມ ຊື່ງແມ່ນບັນດາຜູ້ປະຕິບັດການເຫລື້ອມໃສບູຊາພະແມ່ ໂດຍກົງ ນັບແຕ່ນີ້ເປັນຕົ້ນໄປ ມີຄວາມຮັບຮູ້ຢ່າງຈະແຈ້ງພາລະກຳປະຫວັດສາດ, ພາລະກຳດ້ານວັດທະນະທຳຂອງຕົນເພື່ອປັບປຸງການກະທຳໃຫ້ເໝາະສົມ.”
ການເຫລື້ອມໃສບູຊາພະແມ່ ໄດ້ຖືກສ້າງຂຶ້ນມາຈາກຄວາມສຳນຶກໃນການດຳລົງຊີວິດຂອງຊາວຫວຽດນາມ, ນັ້ນແມ່ນບໍ່ມີຄວາມສົນໃຈເຖິງມະນຸດພາຍຫລັງຖືກເສຍຊີວິດ ຫາກເອົາໃຈໃສ່ເຖິງຊີວິດປະຈຸບັນ. ເລື່ອງ UNESCO ຮັບຮອງມໍລະດົກປະຕິບັດ ການເຫລື້ອມໃສບູຊາພະແມ່ 3 ພະນາງຂອງຊາວຫວຽດນາມແມ່ນມໍລະດົກວັດທະນະທຳບໍ່ມີຮູບຮ່າງຂອງມວນມະນຸດ ໄດ້ເປັນການຢັ້ງຢືນໃຫ້ເຫັນບັນດາຄວາມມານະພະຍາຍາມຂອງຫວຽດນາມໃນການອະນຸລັກຮັກສາສາງມໍລະດົກວັດທະນະທຳບໍ່ມີຮູບຮ່າງຂອງຊາດ.